CELEX: 52021PC0028
Language: lv
Date: 2021-01-26
Title: Priekšlikums PADOMES REGULA, ar ko Padomes Regulu (ES) Nr. 389/2012 par administratīvu sadarbību akcīzes nodokļu jomā groza attiecībā uz elektronisko reģistru saturu

EIROPAS KOMISIJA
            Briselē, 26.1.2021
            COM(2021) 28 final
            2021/0015(CNS)
            Priekšlikums
            PADOMES REGULA, 
            ar ko Padomes Regulu (ES) Nr. 389/2012 par administratīvu sadarbību akcīzes nodokļu jomā groza attiecībā uz elektronisko reģistru saturu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Padomes Regulā (ES) Nr. 389/2012
                  1
                ir paredzēts juridiskais pamats administratīvajai sadarbībai starp dalībvalstīm.
            
            
               Šis priekšlikums ir saistīts ar Padomes Direktīvas 2020/262
                  2
                V nodaļu. Tas attiecas uz dalībvalstu uzturētājā elektroniskajā datubāzē iekļauto reģistru saturu saistībā ar sertificētiem nosūtītājiem un sertificētiem saņēmējiem, kuri preces nosūta vai saņem tikai laiku pa laikam.
            
            
               Sertificētam nosūtītājam vai sertificētam saņēmējam, kas akcīzes preces nosūta vai saņem tikai laiku pa laikam, dalībvalstis var sniegt pagaidu sertifikāciju, kurā paredz konkrētu akcīzes preču daudzumu, vienu preču saņēmēju vai nosūtītāju un noteiktu laikposmu.
            
            
               Šajā priekšlikumā ir izklāstīta informācija, kas jāiekļauj dalībvalstu uzturētajos reģistros, attiecībā uz sertificētiem nosūtītājiem un sertificētiem saņēmējiem, kuri preces pārvieto tikai laiku pa laikam. Šī informācija attiecas uz preču daudzumu, uzņēmēja identitāti preču pārvietošanas beigās un pagaidu sertifikācijas ilgumu.
            
            
               •Atbilstība spēkā esošajiem noteikumiem konkrētajā politikas jomā
            
            
               
                  Priekšlikums ir saistīts ar Padomes Direktīvu (ES) 2020/262, kurā definēti sertificēti nosūtītāji un sertificēti saņēmēji. Sertificēti nosūtītāji un sertificēti saņēmēji ir uzņēmēji, kas iesaistīti tādu akcīzes preču pārvietošanā, kuras ir nodotas patēriņam vienas dalībvalsts teritorijā un pēc tam pārvietotas uz citas dalībvalsts teritoriju. Šā priekšlikuma mērķis ir paplašināt Padomes Regulas (ES) Nr. 389/2012 19. panta darbības jomu, lai noteiktu informāciju, kas dalībvalstīm jāiekļauj minēto uzņēmēju reģistros, ja tie pārvieto akcīzes preces tikai laiku pa laikam. 
               
            
            
               •Atbilstība pārējiem Savienības politikas virzieniem
            
            
               
                  Šis grozījums ir ļoti tehnisks un tādējādi neietekmē pārējos Savienības politikas virzienus. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Šā priekšlikuma pamatā ir Līguma par Eiropas Savienības darbību (LESD) 113. pants. Minētajā pantā paredzēts, ka Padome saskaņā ar īpašu likumdošanas procedūru pēc apspriešanās ar Eiropas Parlamentu un Ekonomikas un sociālo lietu komiteju ar vienprātīgu lēmumu pieņem noteikumus par dalībvalstu noteikumu saskaņošanu netiešo nodokļu jomā.
               
            
            
               •Subsidiaritāte (neekskluzīvas kompetences gadījumā) 
            
            
               Subsidiaritātes principu piemēro tiktāl, ciktāl priekšlikums nav Eiropas Savienības ekskluzīvā kompetencē.
            
            
               
                  Dalībvalstis nevar pietiekami sasniegt priekšlikuma mērķus un tos var labāk sasniegt Eiropas Savienības līmenī. Pašreizējās valstu reģistrācijas procedūras ievērojami atšķiras un nav piemērotas izmantošanai par pamatu minēto procedūru automatizēšanai.
               
            
            
               •Proporcionalitāte
            
            
               
                  Ierosinātais grozījums nepārsniedz to, kas nepieciešams konkrēto jautājumu risināšanai un tādējādi Līguma mērķu par iekšējā tirgus pareizu un efektīvu darbību sasniegšanai.
               
            
         
         
            
               
                  Priekšlikums atbilst proporcionalitātes principiem, kas ir noteikti Līguma par Eiropas Savienību 5. panta 4. punktā. 
               
               
                  Priekšlikuma mērķis ir ieviest dalībvalstu pienākumus attiecībā uz uzņēmējiem, kas pārvieto preces atbilstoši Direktīvas (ES) 2020/262 V nodaļas 2. iedaļai. Bez šā priekšlikuma nebūs iespējams pilnībā automatizēt patēriņam nodotu preču pārvietošanu ES.
               
            
            
               •Juridiskā instrumenta izvēle
            
            
               
                  Padomes Regula.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ietekmes novērtējums
            
            
               Ietekmes novērtējums tika sagatavots Direktīvas 2008/118/EK pārstrādāšanai. Padomes Direktīva 2008/118/EK, ar ko nosaka vispārēju režīmu akcīzes precēm, pēc tam, kad tā tika vairākkārt būtiski grozīta, skaidrības labad tika atcelta ar Padomes Direktīvu (ES) 2020/262. Priekšlikumam par pārstrādāšanu bija pievienots Padomes Direktīvas 2008/118/EK ietekmes novērtējums, kurā galvenā uzmanība bija pievērsta konkrētām jomām, viena no kurām bija patēriņam nodotu akcīzes preču pārvietošanas automatizēšana ES. Padomes Direktīvā (ES) 2020/262 ir izskatīts jautājums par tādu akcīzes preču pārvietošanas datorizāciju, kuras patēriņam nodevuši sertificēti nosūtītāji vai sertificēti saņēmēji, un kas nebija paredzēts Direktīvā 2008/118/EK, kā arī izklāstīti nosacījumi pagaidu sertificēšanai, ja sertificētie nosūtītāji vai sertificētie saņēmēji akcīzes preces pārvieto tikai laiku pa laikam. 
            
            
               •Normatīvā atbilstība un vienkāršošana
            
            
               
                  Direktīvas 2008/118/EK izvērtēšana tika veikta Komisijas REFIT programmas ietvaros.
               
            
            
               •Pamattiesības
            
            
               
                  Šajā priekšlikumā ir ievērotas pamattiesības, jo īpaši tiesības uz privātumu, ievērojot pašreiz spēkā esošo noteikumu par datu aizsardzību, kas paredzēts Regulā (ES) Nr. 389/2012.
               
            
            
               4.IETEKME UZ BUDŽETU
            
            
               
                  Papildu resursi no ES budžeta nav nepieciešami. 
               
            
            
               5.CITI ELEMENTI
            
            
               •Konkrēto priekšlikuma noteikumu detalizēts skaidrojums
            
            
            
               Ar šo priekšlikumu groza Regulas (ES) Nr. 389/2012 19. panta darbības jomu, lai iekļautu informāciju, kas dalībvalstīm jāievada elektroniskās datubāzes reģistros attiecībā uz sertificētiem nosūtītājiem un sertificētiem saņēmējiem, kuri akcīzes preces pārvieto tikai laiku pa laikam un kuriem piešķirta pagaidu sertifikācija.
            
            
               Attiecībā uz reģistrētiem nosūtītājiem dalībvalstu kompetentajām iestādēm reģistrā jāiekļauj pagaidu sertifikācijas saturs, proti, akcīzes preču daudzums, saņēmēja identitāte galamērķa dalībvalstī un laikposms, kurā atļauja ir derīga.
            
            
               Attiecībā uz reģistrētiem saņēmējiem dalībvalstu kompetentajām iestādēm reģistrā jāiekļauj pagaidu sertifikācijas saturs, proti, akcīzes preču daudzums, nosūtītāja identitāte nosūtītājā dalībvalstī un laikposms, kurā atļauja ir derīga.
            
            
         
         
            
               
            
               2021/0015 (CNS)
            
            
               Priekšlikums
            
            
               PADOMES REGULA,
            
            
               ar ko Padomes Regulu (ES) Nr. 389/2012 par administratīvu sadarbību akcīzes nodokļu jomā groza attiecībā uz elektronisko reģistru saturu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 113. pantu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Parlamenta atzinumu
                  3
               ,
            
            
               ņemot vērā Eiropas Ekonomikas un sociālo lietu komitejas atzinumu, 
            
            
               saskaņā ar īpašu likumdošanas procedūru,
            
            
               tā kā:
            
            
               (1)Padomes Regulas (ES) Nr. 389/2012
                  4
                19. pantā noteikts pienākums dalībvalstīm uzturēt elektroniskus reģistrus, kuros reģistrē tādiem uzņēmējiem un noliktavām izsniegtas licences, kas pārvieto akcīzes preces, piemērojot atliktās nodokļa maksāšanas režīmu.
            
            
               (2)Ar Padomes Direktīvu (ES) 2020/262
                  5
                tiek paplašināta tās datorizētās sistēmas izmantošana saskaņā ar Eiropas Parlamenta un Padomes Lēmumu (ES) 2020/263
                  6
               , ko pašlaik lieto, lai uzraudzītu akcīzes preču pārvietošanu saskaņā ar atliktās nodokļa maksāšanas režīmu, attiecinot to arī uz tādu akcīzes preču uzraudzību, kas nodotas patēriņam vienas dalībvalsts teritorijā un ko pēc tam pārvieto uz citas dalībvalsts teritoriju, lai piegādātu komerciāliem mērķiem.
            
            
               (3)Lai datorizētā sistēma varētu pienācīgi darboties, nodrošinot pilnīgu, atjauninātu un precīzu datu uzglabāšanu, ir jāgroza Regulas (ES) Nr. 389/2012 19. panta darbības joma, lai noteiktu informāciju, kas dalībvalstīm būtu jāievada elektroniskās datubāzes reģistros attiecībā uz sertificētiem nosūtītājiem un sertificētiem saņēmējiem, kuri akcīzes preces pārvieto tikai laiku pa laikam.
            
            
               (4)Ņemot vērā to, ka šīs regulas mērķi, proti, tās informācijas precizēšanu, kas dalībvalstīm būtu jāievada elektroniskajos reģistros attiecībā uz sertificētiem nosūtītājiem un sertificētiem saņēmējiem, kuri akcīzes preces pārvieto tikai laiku pa laikam, nevar pietiekami labi sasniegt atsevišķās dalībvalstīs, bet nolūkā nodrošināt datorizētās sistēmas saskaņotu darbību un atvieglot cīņu pret krāpšanu minēto mērķi var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredzēti vienīgi tie pasākumi, kas ir vajadzīgi šā mērķa sasniegšanai.
            
            
               (5)Šajā regulā ievērotas pamattiesības un principi, kas atzīti Eiropas Savienības Pamattiesību hartā, jo īpaši tiesības uz personas datu aizsardzību. Ņemot vērā ierobežojumus, ko nosaka šī regula, šādu datu apstrāde, ko veic saskaņā ar šo regulu, nepārsniedz to, kas ir nepieciešami un proporcionāli dalībvalstu likumīgo fiskālo interešu aizsardzībai.
            
            
               (6)Saskaņā ar Eiropas Parlamenta un Padomes Regulas (ES) 2018/1725
                  7
                42. pantu ir notikusi apspriešanās ar Eiropas Datu aizsardzības uzraudzītāju. 
            
            
               (7)Lai šīs regulas piemērošanas datumu saskaņotu ar datumu, no kura piemēro Direktīvas (ES) 2020/262 noteikumus par tādu akcīzes preču pārvietošanas automatizēšanu, kas ir nodotas patēriņam vienas dalībvalsts teritorijā un ko pārvieto uz citas dalībvalsts teritoriju, lai šajā otrā dalībvalstī piegādātu komerciāliem mērķiem, un lai dotu dalībvalstīm pietiekami daudz laika sagatavoties izmaiņām, kas izriet no šīs regulas, tā būtu jāpiemēro no 2023. gada 13. februāra.
            
         
         
            
               (8)Tādēļ būtu attiecīgi jāgroza Regula (ES) Nr. 389/2012,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) Nr. 389/2012 19. panta 2. punktā pievieno šādus apakšpunktus: 
            
            
               “l)
                     “l) par sertificētiem nosūtītājiem, kas akcīzes preces pārvieto tikai laiku pa laikam un kas minēti Direktīvas (ES) 2020/262 35. panta 8. punktā, norāda akcīzes preču daudzumu, saņēmēja identitāti galamērķa dalībvalstī un laikposmu, kurā pagaidu sertifikācija ir derīga;
            
            
            
               m) 
                     par sertificētiem saņēmējiem, kas akcīzes preces pārvieto tikai laiku pa laikam un kas minēti Direktīvas (ES) 2020/262 35. panta 8. punktā, norāda akcīzes preču daudzu, nosūtītāja identitāti nosūtītājā dalībvalstī un laikposmu, kurā pagaidu sertifikācija ir derīga.”.
            
            
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2023. gada 13. februāra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 121, 8.5.2012., 1. lpp.
               
               
                  
                     (2)
                  
                        OV L 58, 27.2.2020., 4. lpp.
               
               
                  
                     (3)
                  
                        OV C [...], [...], [...]. lpp.
               
               
                  
                     (4)
                  
                        Padomes Regula (ES) Nr. 389/2012 (2012. gada 2. maijs) par administratīvu sadarbību akcīzes nodokļu jomā un ar ko atceļ Regulu (EK) Nr. 2073/2004 (OV L 121, 8.5.2012., 1. lpp.).
               
               
                  
                     (5)
                  
                        Padomes Direktīva (ES) 2020/262 (2019. gada 19. decembris), ar ko nosaka akcīzes nodokļa piemērošanas vispārēju režīmu (OV L 58, 27.2.2020., 4. lpp.).
               
               
                  
                     (6)
                  
                        Eiropas Parlamenta un Padomes Lēmums (ES) 2020/263 (2020. gada 15. janvāris) par datorizētas sistēmas ieviešanu akcīzes preču pārvietošanai un uzraudzībai (OV L 58, 27.2.2020., 43. lpp.).
               
               
                  
                     (7)
                  
                        Eiropas Parlamenta un Padomes Regula (ES)  2018/1725 (2018. gada 23. oktobris) (OV L 295, 21.11.2018., 39. lpp.).